2 Camuel 22
Wer me wayo pa Daudi
(Jab 18)
1Daudi owero lok ma i wer man bot Rwot i kare ma Rwot olare iye ki i ciŋ lumerokke ducu, ki i ciŋ Caulo bene. 2Owero kit man ni,
“Rwot aye gotta, en cel gogona matek, en lalarra.
3En Lubaŋana, ki gotta, ariŋo alaro bote;
en gwoka macalo kwot, en kalarrena matek;
en gaŋ gogona ka ma ariŋo alaro iye,
en lalarra; in aye ilara ki i lweny magwa.
4Akok bot Rwot, ci en lara ki ciŋ lukworra.
Pi meno myero gipak Rwot.
5“Biamwonyi me to otwagge oruma woko dyere,
kulu ma piine ger ma neko dano ocorre woko i wiya limuk.
6Tol lyel odwala woko,
owic me to bene orine woko i nyima.
7“I kare ma atye ki can akok bot Rwot;
akok gira bot Lubaŋana.
Owinyo dwana ki i ot mere maleŋ,
kokona pi kony odonyo i ite.
8“Cutcut lobo oyeŋe ma morre pe twerre,
te godi bene ducu guyegge woko ma giyeŋŋe matek,
pien kiniga onoŋo omako Lubaŋa.
9Yito oduny okatti ki i ume,
mac ma waŋ malyet okatti ki i doge ma lodine bene olyel,
olyelmatek mada.
10Oywayo polo odwoko cen, ci olor obino piny,
kun piny macol mapek oryene i te tyene.
11Oito i wi lakerubi ci otuk kwede,
kome onen i dye yamo.
12Oketo piny macol orume dyere,
kemane obedo pol mapek mupoŋ ki pii.
13Lodi mac ma lyel okatti,
onen i piny ma ryeny maleŋ ki i nyime.
14Rwot omiyo polo omor,
dwan ŋat Mamalo Twal owinnye.
15Obayo aterone, okeyo lumerok woko;
omiyo lutkot owil, ci orwadogi woko piny.
16Dye nam opokke, tere onen,
guti me te lobo bene odoŋ twolo,
i kare ma Rwot ojukogi,
i kare ma okutogi ki yweyo ma okatti ki i ume.
17“Rwot ocwalo ciŋe piny ki i polo, ci omaka,
oywaya okela woko ki i pii matut.
18Olara ki i cin lakworra matek,
olara ki i ciŋ jo ma gidaga,
pien onoŋo gitek mada giloya woko.
19Gupoto i koma i kare ma can obwoya matek,
ento Rwot aye obedo ka konya.
20Okwanya woko okela i kabedo malac;
olara pien onoŋo ayomo cwinye.
21“Rwot omiya bakacic pien oneno ni kita atir,
oculla muporo leŋcwinya;
22pien abedo ka lubo cik pa Rwot,
pe apokke woko ki bot Lubaŋa pi bal mo.
23Alubo cikke ducu,
pe aŋak aweko gin ma en ociko.
24Pe atimo bal mo i nyime,
dok agwokke mada pe atim obal alii mo.
25Mumiyo Rwot omiya bakacic pien oneno ni kita atir,
oculla muporo leŋcwinya ma abedo kwede i nyime.
26“Rwot, in lagen bot jo ma lugen;
bot ŋat maber ma pe ki bal inyutte bote bene calo ŋat maber ma pe ki bal.
27Cwinyi leŋ i kom jo ma cwinygi leŋ,
ento iger i kom dano ma tamme ogom.
28Ilaro jo mamwol,
ento jo ma luwakke idwokogi woko piny.
29Iyo, in aye ibedo mac tarana, ai Rwot;
Lubaŋana aye menya ki i colpiny.
30Iyo, atwero tyeko buca mony kulu ka ikonya;
pi teko pa Lubaŋana miyo apye akalo wi cel.
31Lubaŋa man, gin ducu ma co tiyo tye atir,
lok pa Rwot ma en cikke me tiyo bedo ada;
en tye macalo kwot pa jo ducu ma giriŋo gilaro bote.
32“Aŋa ma Lubaŋa, kono Rwot kene?
Aŋa ma got, pe Lubaŋawa aye keken gire?
33Lubaŋa man aye ka-larrena matek,
en aye ma omiyo awoto ki kuc.
34-Oketo tyena obedo macalo tyen til,
ociba malo ka ma acuŋ iye matek.
35En pwonyo ciŋa pi lweny,
mumiyo atwero gomo wa atum mola.
36Doŋ ityeko miya kwot me larri,
kony ma in imiya omiyo adoko dit.
37Imiya kabedo malac ka ma awoto iye ducu,
omiyo tyena pe ocer.
38Aryemo kor lukworra ci anekogi woko;
pe alokke adok cen nio ka atyekogi ducu.
39Atyekogi woko, acobogi woko pil,
ci gupoto piny ka tyena; pe doŋ gitwero a malo.
40In aye iruka ki tek pi lweny;
imiyo lulweny i koma guto gutum woko ka tyena.
41Imiyo lumerokka guloko ŋeg bota,
imiyo atyeko jo ma gidaga woko.
42Guciko wangi, ento ŋat mo pe ma olarogi,
gukok bot Rwot, ento en pe ogamo doggi.
43Adinogi woko gudoko macalo apwa me ŋom;
abologi woko macalo coto ma tye i yo gudo-gu.
44“Yam ilara ki i kom rok mapol ma gilwenyo kweda;
iketa abedo ladit ma loyo rok ducu;
jo ma yam pe aŋeyogi gudoko jona ma an aye aloyogi.
45Lurok gubino bota ma gimwolle amwola;
cutcut ka giwinyo pira ci gilubo cikka.
46Tekcwiny orwenyo woko ki botgi,
gua ki ka ma gukanne iye gubino ma komgi myel amyela.
47“Rwot tye kwo; gipwo gotta,
gipil wi Lubaŋa ma en lalarra.
48En Lubaŋa ma omiya aculo kwor i kom lukworra,
dok ma obwoyo rok mapol,
omiyo gubedo i te locca;
49ci olara ki i cin lumerokka.
In ipilo wiya makato lukworra,
ilara ki i ciŋ lulweny ma lubwami.
50-“Pi meno abikori i kin lurok, ai Rwot,
dok abiwero wer me pako nyiŋi.
51Lubaŋa miyo deyo me loc bot kabakane,
dok nyuto mar mere ma pe lokke i kom danone ma en oyero ka giwiro,
bot Daudi ki likwaye ducu matwal.”